El govern de l'Eliana es mostra en contra de la consulta de la nova Llei Educativa
18 de febrer de 2025

• Torrent: “el valencià podria quedar relegat, consolidant la desigualtat educativa i la minorització de la nostra llengua pròpia”.

L'equip de govern de l'Ajuntament de l'Eliana ha expressat la seua ferma oposició a la Llei 1/2024 de "Llibertat Educativa" i a la consulta convocada per als pròxims dies per la Conselleria d'Educació sobre la llengua vehicular en els centres educatius públics. Tal com ha expressat l'alcalde socialista, Salva Torrent, “considerem que aquesta iniciativa desvirtua el marc legal vigent i amenaça la cohesió educativa i lingüística del territori valencià”.

Segons l'equip de govern, la consulta proposada afavoreix la segregació lingüística i dificulta l'objectiu de garantir competències lingüístiques en valencià i castellà. A més, adverteixen sobre el caos administratiu que podria generar als centres i famílies el pròxim mes de setembre, així com el desajustament pedagògic que comporta, ja que no s'ha tingut en compte el paper dels Consells Escolars.

“Considerant que el valencià és una de les senyes d'identitat més valuoses del poble valencià, plantejar aquesta qüestió en aquests termes suposa un atac a la llengua i a la nostra riquesa lingüística”, ha manifestat Torrent. A més, adverteix que l'experiència en altres territoris, com Galícia o les Illes Balears, ha demostrat que aquestes consultes solen agreujar la situació de les llengües minoritzades i fomentar la divisió social, fet que perjudica la qualitat educativa.

Per al primer edil, aquesta consulta promou la relegació del valencià a un segon pla, fomenta la segregació lingüística i posa en perill la normalització del valencià en el nostre sistema educatiu. Per això, anima les famílies elianeres a triar el valencià com a llengua base, “ja que és l'única manera d'aconseguir que els nostres fills i filles siguen realment bilingües”.